
Sgript
Pleser o’r mwyaf yw eich annerch chi heddiw fel cydlynydd iechyd a lles ein hysgol. Heb os nac oni bai dwi’n siŵr eich bod chi gyd yn gytûn fod iechyd a lles disgyblion ein hysgol yn flaenoriaeth fawr ac yn rhywbeth rydym i gyd yn ymfalchïo ynddo. Er bod gennym eisoes nifer o strategaethau i ofalu am ein disgyblion, credaf fod yna ambell i fwlch yn yr ysgol er mwyn atgyfnerthu a chryfhau statws iechyd a lles ein dysgwyr. Gwelir hyn hefyd yn Nhrosolwg o Gynllun Datblygu’r Ysgol sydd gennych o’ch blaen. Bwriad fy nghyflwyniad i chi heddiw yw cyflwyno ambell strategaeth newydd i chi fel corff o lywodraethwyr er mwyn rhoi pwyslais ar yr agwedd yma o’r Cynllun Datblygu gan ganolbwyntio ar iechyd corfforol disgyblion ein hysgol. Gobeithiaf yn fawr y byddwch yn gweld pwrpas a manteision y cynllun ac wrth atgyfnerthu lles ein disgyblion gobeithio bydd hyn yn codi safonau yn yr ysgol. 

[bookmark: _GoBack]Wrth wireddu dyheadau'r Athro Graham Donaldson a’r hyn mae ef yn gobeithio gweld yn ei gwricwlwm ‘Dyfodol Llwyddiannus’ mae’n rhaid i ni fynd ati i gyflawni un o brif ddibenion y cwricwlwm yma sef, “ceisio sicrhau bod plant a phobl ifanc yn datblygu yn unigolion iach, hyderus sy’n barod i fyw bywyd gan wireddu eu dyheadau fel aelodau gwerthfawr o gymdeithas” (Donaldson, 2015, t.29). Fel y gwyddom eisoes, daw canran o’n dysgwyr o gartrefi incwm isel a difreintiedig ble mae cefnogaeth rhieni yn brin a lles ein disgyblion adref yn wan. Mae’n ddyletswydd arnom ni fel ysgol felly i dargedu’r achosion hyn a sicrhau bod pob dysgwr yn derbyn cyfleoedd cyfartal i fyw bywyd iach a maethlon.

Yr ymyrraeth a hoffem gyflwyno i chi heddiw yw ymyrraeth a fydd yn benodol yn targedu’r cyfnod sylfaen, yn enwedig y dysgwyr hynny sydd yn trosglwyddo o’r cartref i’r ysgol am y tro cyntaf, ond â’r bwriad o wneud yr ymyrraeth yn gynaliadwy a’n un gellir eu haddasu ar gyfer CA2. Heb os nac oni bai, credaf ei bod hi’n allweddol targedu disgyblion ieuengaf y cyfnod sylfaen am bwysigrwydd byw bywydau iach er mwyn rhoi sylfaeni iddynt a’u gwneud yn ymwybodol o arferion bywyd iach o ddechrau eu taith yn yr ysgol. Felly'r ymyrraeth dan sylw yn ystod y cyflwyniad yma yw ymyrraeth brwsio dannedd bob bore yn y dosbarth a gelwir yn gynllun ‘Gwena’. Efallai ymddangosir hyn fel rhywbeth syml, dibwrpas ond maen syndod faint o blant sydd yn anymwybodol o bwysigrwydd iechyd y geg ac sydd ddim yn cwblhau’r weithred yma adref. Yn ôl ymchwil gan Lywodraeth Cymru yn 2012, fe wnaethon ddarganfod bod pydredd dannedd yn un o glefydau mwyaf cyffredin ymysg plant a bod iechyd deintyddol plant yng Nghymru â’r gwaethaf yn y Deyrnas Unedig (LLC, 2012, t. 7). Amlinellir yn gryf felly bod hyn yn broblem gyffredin yn ein gwlad ac mae’n allweddol i ni ymyrryd i oresgyn y broblem.

Credaf bydd yr ymyrraeth yma’n un hawdd i’w weithredu ac ni fyddai’n amharu llawer ar drefn gyffredinol y dosbarth. O ran staffio a chynnal y weithred, byddai’n allweddol i bob aelod o staff a fydd ynghlwm â’r cynllun i fynychu hyfforddiant er mwyn sicrhau bod y strategaeth yn cael ei gyflwyno i’r ysgol mewn modd sensitif a chynhwysol. Gellir cynnal hyfforddiant o’r math yn ystod diwrnod hyfforddiant mewn swydd fel bod pob aelod o’r Cyfnod Sylfaen yn gyffyrddus wrth gyflwyno’r ymyrraeth. Y staff fyddai’n arwain yr ymyrraeth ac ni fyddai angen rhanddeiliad allanol o’r gwasanaeth iechyd i’r ysgol er mwyn cynnal y weithgaredd gyda’r plant. Golyga hyn felly bod y costau’n isel gan na fydd angen cyflogi rhywun allanol a bydd y cyfan yn digwydd o fewn y dosbarth yn ystod oriau ysgol.

Wrth ymchwilio ymhellach i natur y strategaeth, mae’n ymddangos bod nifer o ysgolion ledled y wlad yn dilyn cynllun tebyg i hon. Fe lansiodd Llywodraeth Cymru cynllun cenedlaethol er mwyn gwella iechyd y geg yn 2009 felly mae’n bosib i ni fel ysgol fod yn rhan o’r cynllun yma. Fe ariannir yr holl beth gan y Llywodraeth felly ni fyddai angen i’r ysgol poeni am yr adnoddau megis brwsiai dannedd a phast dannedd sy’n golygu bod yr holl beth yn gost effeithlon. Gwelir arferion da o gynllun o’r math yma ar waith yn Ysgolion Cynradd Caerwe a Gwynfryn sydd wedi gweld effeithiau cadarnhaol iawn. Diddorol byddai ymweld â’r ysgolion yna er mwyn arsylwi’r cynllun ar waith ac i weld pa mor effeithlon a didrafferth yw hi i integreiddio’r ymyrraeth i drefn yr ysgol. 

Erbyn CA2 mi fydd gan ddysgwyr ddealltwriaeth gref o bwysigrwydd gofalu am y corff a hylendid felly gellir rhoi ffocws yn CA2 ar fwyta’n iach. Mae’n wir fod diet ieuenctid sy’n byw mewn cartrefi incwm isel yn gymharol wael gan nad oes gan y rhieni'r sgiliau i goginio felly maent yn fwy tebygol o fwyta prydau parod a bwydydd afiach sy’n wael i’r corff. Hoffwn gyflwyno’r syniad o gynnal clwb coginio yng nghyfnod allweddol 2 fydd yn barhad o’r hyn fydd wedi digwydd yn y cyfnod sylfaen. Mae nifer o’r farn bod dysgu plant i goginio yn arf pwerus i gymryd cyfrifoldeb o’i hiechyd eu hun (Myers, 2012) felly mae hyn yn berthnasol iawn i ffocws yr ymyraethau. Yn amlwg, byddai rhaid ystyried costau o gynnal clwb fel hyn. Gellir sicrhau na fyddai gweithgaredd o’r fath yn costio gormod drwy benderfynu o flaen llaw beth fyddai hwy’n coginio ond fe fyddai’n gyfle ymarferol, perffaith ar gyfer atgyfnerthu sgiliau mathemategol wrth dorri bwydydd a mesur cynhwysion. Profiad pwrpasol a realistig i’r dysgwyr gael ymarfer sgiliau mathemategol mewn cyd-destun real.

Er mai canran o’n dysgwyr sy’n dod o gartrefi incwm isel a’n cael eu hystyried eu bod yn byw ar aelwyd dlawd, ni allwn wahaniaethu’r disgyblion yma o weddill yr ysgol. Dyna pam rwyf yn cynnig bod yr ymyraethau yma’n gynhwysol a’n cael eu datblygu ar draws yr ysgol. Mae’n bwysig bod pob dysgwr yn cryfhau eu dealltwriaeth am fyw bywyd iach felly gellir hyn fod yn gyfle i atgyfnerthu dealltwriaeth rhai disgyblion sydd eisoes yn ymwybodol o’r arferion. Hanfodol yw hi felly i sicrhau bod pob dysgwr yn cael eu trin ar lefel cyfartal ac yn derbyn yr un profiadau a phawb arall yn yr ysgol er gwaethaf eu cefndir economaidd a chymdeithasol.

Gan weithredu cynllun o’r fath, gobeithio bydd y berthynas rhwng y cartref a’r ysgol yn cryfhau. Gwyddom yn barod bod y gefnogaeth adref i’r disgyblion hynny sy’n byw mewn cartrefi incwm isel yn wan. Yn amlwg, mi fydd angen sensitifrwydd wrth gyflwyno elfennau sy’n ymwneud ag iechyd disgyblion yn yr ysgol ond gellir rhoi pwyslais cryf ar bwysigrwydd gwireddu dyheadau’r Athro Donaldson ac i wneud yr ysgol yn un iach. Wrth weld y dysgwyr yn ymdrin â’r gweithgareddau yn yr ysgol y gobaith yw fydd y dysgwyr eisiau ymgymryd â pharhau a’r gweithgareddau yn y cartref. 

Gellir awgrymu cynnwys asiantaeth Tîm o Amgylch y Teulu i gefnogi’r teuluoedd hynny sydd am newid ei ffordd o fyw i gefnogi iechyd eu plant. Amlyga Cyngor Sir Benfro bod y gefnogaeth gan yr asiantaeth yma ar ei orau “pan fydd teuluoedd eu hunain yn penderfynu pa newidiadau cadarnhaol yr hoffent eu gwneud i fywyd y teulu” (Cyngor Sir Benfro, 2018) felly gellir annog y teuluoedd sydd yn gefnogol o’r newidiadau mae’r plant yn awgrymu i’w teuluoedd i ymgymryd â chefnogaeth yr asiantaeth. Bydd yr asiantaeth yna i gefnogi ac awgrymu addasiadau i’r teuluoedd ac i ateb unrhyw ofidiau a phryderon fydd ganddynt. 

Mae Llais y Dysgwr yn ganolog i unrhyw ddigwyddiad neu weithgaredd sy’n digwydd yn ein hysgol ac felly mae’n angenrheidiol i ni gynnwys y dysgwyr mewn cynllun newydd fel hyn. Hoffem awgrymu’r syniad o gynnal cyfres o ddiwrnodau iechyd ar draws yr ysgol er mwyn rhoi pwyslais cryfach ar iechyd corfforol a lles ein disgyblion. Rhoddir y rheolaeth o beth fydd yn digwydd yn ystod y diwrnodau yn nwylo’r dysgwyr. Gellir casglu ystod o syniadau am yr hyn hoffent wneud a dysgu amdan yn ystod y dyddiau a hefyd gellir cynnal agwedd o asesu ar gyfer dysgu fel rhan o hyn wrth gwblhau gridiau GED, gan fyddant eisoes wedi dysgu am rhai agweddau wrth ymgymryd â’r ymyraethau newydd ac felly bydd hyn yn gyfle iddynt ehangu ar eu dealltwriaeth.

Atega Estyn y farn o bwysigrwydd llais y dysgwr gan awgrymu bod “cyfranogiad disgyblion yn cyfrannu at amgylchedd ac ethos ysgol well, ac at berthnasedd gwell rhwng pawb yng nghymuned yr ysgol” (Estyn, 2016, t.4). Mae hyn felly yn gyfle i ddathlu ac asesu gwaith y dysgwyr ac i agor drysau’r ysgol i’r gymuned a’r rhieni. Bydd nifer o rieni yn teimlo’n hapusach o ymweld â’r ysgol mewn sefyllfa gymdeithasol fel hon ac ni fyddai unrhyw bwysau arnynt mewn sefyllfa o’r fath. Gall y plant cynnal sesiynau hyfforddi gyda’r rhieni er mwyn dysgu am agweddau newydd gyda’r gobaith bydd y rhieni yn gweld pwrpas a manteision rhain ac yn parhau â’r arferion adref. Nodir hyn yn y Cynllun Datblygu fel modd o asesu a phrofi llwyddiant yr ymyrraeth ac asesu’r hyn mae’r dysgwyr wedi meistroli o’r ymyraethau.

Wrth fabwysiadu’r ymyraethau yma rwyf wedi cyflwyno i chi heddiw, gobeithio gall ein hysgol dderbyn ‘Statws Ysgol Iach’ am yr holl waith sy’n sianelu iechyd corfforol a lles ein dysgwyr. Mawr obeithiaf eich bod yn gweld pwrpas i’r ymyraethau yma ac yn eu gweld fel cyfle perffaith i fynd i’r afael a lleihau effeithiau tlodi ar ein dysgwyr ac i dargedu un o nodau ein Cynllun Datblygu Ysgol. Ni allwn fel ysgol wastraffu eiliad o’r amser prin mae’r disgyblion yn ein gafael pob diwrnod ac felly mae’n ddyletswydd arnom i roi’r sylfaeni cywir iddynt mewn bywyd er mwyn sicrhau bod pob unigolyn yn gadael Ysgol Gynradd Maes yr Haul yn unigolion iach, hyderus sydd wedi cyrraedd ei llawn botensial.
Diolch yn Fawr am eich gwrandawiad.

